VSC Sklep I Ip 20/2023
Sodna praksa višjih sodišč, 2023-03-02

Petra Robič Verbovšek (preds.), Katarina Lenarčič (poroč.), Tatjana Kamenšek Krajnc

Zoper sklep, izdan na prvi stopnji, je dovoljena pritožba, razen če zakon določa drugače. Pravno sredstvo dolžnika zoper sklep o izvršbi, s katerim je predlogu ugodeno, je ugovor.

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom zavrglo ugovor in pritožbo dolžnika zoper sklep o izvršbi z dne 10. 10. 2022.

2. Dolžnik pravočasno pritožbeno izpodbija sklep sodišča prve stopnje brez navedbe pritožbenih razlogov po prvem odstavku 338. člena Zakona o pravdnem postopku (v nadaljevanju: ZPP) v zvezi s 366. členom ZPP in s 15. členom Zakona o izvršbi in zavarovanju (v nadaljevanju: ZIZ). Sodišču druge stopnje predlaga, da izpodbijani sklep sodišča prve stopnje razveljavi.

Navaja, da je ugovor vložil pravočasno in je po prejemu plačilnega naloga plačal sodno takso za ugovor. Nadalje navaja, da mu predmetna terjatev ni znana, saj od upnika ni prejel računa, opomina, analitične kartice ali poziva na plačilo dolga. Zavarovanje ima urejeno pri drugi zavarovalnici.

4. Zoper sklep, izdan na prvi stopnji, je dovoljena pritožba, razen če zakon določa drugače (prvi odstavek 9. člena ZIZ). Pravno sredstvo dolžnika zoper sklep o izvršbi, s katerim je predlogu ugodeno, je ugovor (drugi odstavek 9. člena ZIZ). Pritožbo in ugovor je treba vložiti v osmih dneh od vročitve sklepa sodišča prve stopnje, če ni v zakonu drugače določeno (tretji odstavek 9. člena ZIZ).

5. Sodišče prve stopnje je pravilno pojasnilo, kar tudi potrjujejo podatki v spisu (obvestilo sodišča o opravljeni vročitvi), da je bil sklep o izvršbi z dne 10. 10. 2022 s fikcijo osebno vročen dolžniku v petek 28. 10. 2022. Ob poskusu vročitve navedenega pisanja v četrtek 13. 10. 2022, pri dolžniku ni bilo nikogar, ki bi pisanje prevzel, zato mu je bilo tega dne puščeno obvestilo o prispelem pismu v hišnem predalčniku (tretji odstavek 142. člena ZPP v zvezi s 15. členom ZIZ). Dolžnik pisanja v 15 dneh ni dvignil, zato se šteje, da je bila vročitev opravljena s potekom tega roka v petek 28. 10. 2022 (četrti odstavek 142. člena ZPP v zvezi s 15. členom ZIZ). Če je rok za vložitev pritožbe in ugovora določen v dnevih, se dan vročitve ne všteje v tek roka, temveč se vzame za začetek roka prvi naslednji dan (drugi odstavek 111. člena ZPP v zvezi s 15. členom ZIZ). Rok osem dni za vložitev pritožbe (zoper stroškovni del sklepa o izvršbi z dne 10. 10. 2022 - prvi in tretji odstavek 9. člena ZIZ) in ugovora (zoper sklep o izvršbi z dne 10. 10. 2022, v delu s katerim je bilo predlogu za izvršbo ugodeno – drugi in tretji odstavek 9. člena ZIZ) je začel teči naslednji dan po vročitvi v soboto 29. 10. 2022 in se je ob upoštevanju četrtega odstavka 111. člena ZPP v zvezi s 15. členom ZIZ iztekel v ponedeljek 7. 11. 2022. Na podlagi navedenih ugotovitev je sodišče prve stopnje pravilno zaključilo, da sta pritožba in ugovor dolžnika, ki sta bila vložena po pošti priporočeno v sredo 9. 11. 2022, prepozna, saj sta bila vložena po izteku pritožbenega in ugovornega roka. Ob obrazloženem dolžnik neutemeljeno pritožbeno izpostavlja, da je ugovor zoper sklep o izvršbi z dne 10. 10. 2022 vložil pravočasno.

6. Nadaljnje pritožbene navedbe dolžnika, da mu predmetna terjatev ni znana, saj od upnika ni prejel računa, opomina, analitične kartice ali poziva na plačilo dolga ter da ima zavarovanje urejeno pri drugi zavarovalnici, ne vplivajo na pravilnost izpodbijane odločitve, saj se ne nanašajo na odločilna dejstva glede nepravočasnosti vložitve pritožbe in ugovora zoper sklep o izvršbi z dne 10. 10. 2022.

7. Ob obrazloženem je sodišče druge stopnje v skladu z 2. točko 365. člena ZPP v zvezi s 15. členom ZIZ pritožbo dolžnika zavrnilo kot neutemeljeno in potrdilo izpodbijani sklep sodišča prve stopnje, saj je ugotovilo, da niso podani pritožbeno uveljavljeni razlogi, niti ni zasledilo tistih kršitev, na katere pazi po uradni dolžnosti na podlagi drugega odstavka 350. člena ZPP v zvezi s 366. členom ZPP in s 15. členom ZIZ.

Zakon o izvršbi in zavarovanju (1998) - ZIZ  - člen 9, 9/3

Opr št. sodišča II stopnje: VSC Sklep I Ip 20/2024, z dne 01.02.2024, ECLI:SI:VSCE:2024:I.IP.20.2024

Opr št. sodišča II stopnje: VSC Sklep I Ip 197/2024, z dne 12.06.2024, ECLI:SI:VSCE:2024:I.IP.197.2024

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.